钦定古今图书集成/明伦汇编/官常典/第245卷 > 王鏊
## 钦定古今图书集成/明伦汇编/官常典/第245卷 > 王鏊

按《明外史》本传：“鏊字济之，吴人。父琬，光化知县。鏊年
十六，随父读书，国子监，诸生争传诵其文，侍郎叶盛、
提学御史陈选奇之，称为天下士。成化十年乡试，明
年会试俱第一。廷试第三，授编修。杜门读书，避远权
势。弘治初，迁侍讲学士，充讲官。中贵李广导帝游西
苑，鏊讲《文王》，不敢盘于游田，反复规切，帝为动容。讲”
罢，谓广曰：“讲官指若曹耳。”寿宁侯张峦故与鏊有连，
及峦贵，鏊绝不与通。东宫出阁，大臣请选正人为宫
僚，鏊以本官兼谕德。寻转少詹事，擢吏部右侍郎。尝
奏陈边计，略言：“昨火筛入寇，大同危于倒悬。陛下宵
旰不宁，命将出师，而缘边诸将皆婴城守，无一人敢
当其锋者。幸天诱其衷，使自解去。今急宜选将练兵，
乃中外泰然，便若无事，此臣所不解也。今日可畏者，
在中国，不在边疆。火筛小王子不足畏，而嬖幸乱政，
功罪不明，委任不专，法令不行，边圉空虚，人心离散，
深可畏也。”请治副总兵姚信拥兵不进之罪。起致仕
尚书秦纮为总制。辍传奉之禄以禄边将，舍无名之
赏以赏边民。又言：“科举外，宜仿前代制科，如博学宏
词之类，以收异材。六年一举，举不过十馀人。其翘然
出类者，授之翰林，馀补科道、部属、中书先有官者，加
秩。数年之后，士类濯磨，必以通经学古为高，脱去𫍲
闻之陋。”时不能用。寻以父忧归。正德元年起左侍郎韩文。诸大臣请诛刘瑾等八人，鏊与焉。俄瑾入司礼，
大学士刘健、谢迁相继去，内阁止李东阳一人。瑾欲
引焦芳，廷议独推鏊。瑾固恨鏊迫公论，遂命以本官
兼学士，与芳同入内阁。逾月进户部尚书、文渊阁大
学士。明年加少傅、太子太傅。尚宝乡崔璿等三人，荷
校几死。鏊谓瑾曰：“士可杀不可辱。今辱且杀之，吾尚
何颜居此？”璿等得释。瑾衔尚书文，必欲杀之，又欲以
他事中健迁。鏊前后力救得免。瑾与刘大夏有隙，逮
至京，欲坐激变罪死。鏊争曰：“岑氏未叛，何名激变？”或
恶杨一清于瑾，谓筑边墙糜费。鏊争曰：“一清为国修
边，安得以功为罪？”瑾议焚废后吴氏丧以灭迹，曰：“不
可以成服。”鏊曰：“服可以不成，葬不可薄也。”景帝汪妃
薨，疑其礼。鏊曰：“妃废不以罪，宜复故号，葬以妃祭。”以
后皆从之。时中外大权悉归瑾。鏊初开诚与言，间听
纳，而芳专媕阿瑾，横弥甚，祸流缙绅。鏊不能救，蹙然
见颜面，遂力求去位。疏三上，许之。赐玺书、乘传，有司
给廪隶，咸如故事。家居十四年，廷臣交荐，不起。世宗
即位，遣行人存问。鏊疏谢，因上《讲学》《亲政》二篇。帝优
诏报闻，官一子中书舍人。嘉靖三年复诏有司存问。
未几卒，年七十五。赠太傅，谥文恪。鏊博学有识鉴，文
章尔雅，议论明畅。晚著《性善论》一篇，王守仁见之曰：
“王公深造，世未能尽也。”少善制举义。后数典乡试，程
文冠一代。取士尚经术险诡者，一切屏去。弘、正间，文
体为一变。